施崇寧寺馬
作者：蘇轍
朝代：宋

paragraphs: 南歸閉門萬事了，病卧常多起常少。
未用田間下澤車，何須櫪上追風驃。
鄉人記我少年日，滇馬爲致風前鳥。
三年伏櫪人共怪，馬不能言心可曉。
坐馳千里氣蟠結，日食生芻空自笑。
主人自是箕潁人，誰復爲送洮岷道。
支公惠眼識神駿，山下泉甘足芳草。
法流一洗百病消，翹足長鳴且忘老。